遊洛陽寶蓋寺贈長老道瓊
作者：史堯弼
朝代：宋

paragraphs: 一念落人境，世路分崩奔。
車輪戰黄埃，荏苒還自昏。
安知摩尼珠，豈處濁水渾。
今我雖糾纏，猶有故我存。
雲山時獨往，一笑清心魂。
舊聞寶蓋峯，氣壓羣山尊。
拂衣事幽討，烟杉轉山根。
道人素所懽，踴躍欣候門。
清眸夾明鏡，眈眈老彪蹲。
招邀語密室，歡頰生春溫。
往往到極則，寂歷雙忘言。
從今塵境空，冰銷了無痕。
但覺江漢流，浩蕩旋其源。
至道默相喻，不許諸方論。